
A terjedő depolarizáció neurovaszkuláris diszfunkciót indukál az iszkémiás stroke egér modelljében

Bevezetés: Az akut iszkémiás stroke (AIS) következtében a neurovaszkuláris csatolás (NVC) sérül. Az NVC sérülés okozója lehet az AIS alatt megjelenő szekunder patológiás jelenség, a terjedő depolarizáció (SD). Célunk volt az SD-k NVC-re gyakorolt direkt hatásának vizsgálata egér iszkémia-reperfúziós modellben.

Módszerek: Kísérleteinkben nőstény és hím C57BL/6 egereket (n=13) használtunk. AIS-t bilateralis arteria carotis communis okklúzióval (2VO, n=6) hoztunk létre, kontrollként áloperált (SHAM, n=7) állatokat használtunk. Protokollunk során 10 perc alapáramlás felvétele után 45 perc iszkémia, majd 60 perc reperfúzió következett. Az agyi vérátáramlás (CBF) változásait lézer-folt interferencia kontraszt analízis modalitással regisztráltuk zárt koponyán keresztül. A reperfúzió kezdete után 60 perccel izoflurán (0,1%) -medetomidin (0,1mg/ttkg i.p.) altatásra váltottunk, majd mechanikus bajuszpárna stimulációt végeztünk (2Hz, 30s) mindkét oldalon az NVC vizsgálatához. A kontralaterális szomatoszenzoros kortex funkcionális hiperémiáját lézer Doppler áramlásmérővel monitoroztuk.

Eredmények: Az AIS alatti alacsony perfúzió (CBF<20%) alatt spontán SD-k alakultak ki (CBF<20% vs. >30%, SD vs. no SD; 10 SD 6 egérben). Az SD-k 4 állatban mindkét féltekén, míg 2 esetben csak unilateralisan jelentek meg. Ennek megfelelően a funkcionális hiperémia amplitúdója 4 állatban bilateralisan, míg 2 állatban unilateralisan a felére csökkent (8.73±3.01 vs. 17.16±6.21%; SD-érintett vs. nem érintett félteke). Az unilateralis SD csoport NVC amplitúdója az SD-hez képesti ellenoldalon az álműtött állatokéhoz hasonló értékeket mutatott (17.16±6.21 vs. 16.71±5,41%, unilateralis SD vs. SHAM).

Diszkusszió: Eredményeink alapján elmondhatjuk, hogy az iszkémia alatti SD-k rontják a későbbi reperfúzió során a NVC hatékonyságát. Az NVC diszfunkció hátterében az SD-k következtében kialakuló vazokonstriktív prosztaglandin túlsúly állhat. További kísérleteinkben az SD-indukált vazokonstrikció farmakológiai gátlását tervezzük.

